Komitee meen Ramaphosa moet ingryp by SALPres. Cyril Ramaphosa. (Foto: GCIS) Die portefeuljekomitee oor toerisme meen pres. Cyril Ramaphosa moet gevra word om in te gryp by die Suid-Afrikaanse Lugdiens (SAL). Die komitee se beroep kom nadat Flight Centre, ŉ reisagentskap, sy kliënte in kennis gestel het dat hy nie meer vlugte op SAL deel sal maak van sy reispakkette nie, nie voordat daar weer stabiliteit by dié lugdiens is nie. Die agentskap het tot dié besluit gekom weens die lugredery se finansiële onstabiliteit en die risiko’s daaraan verbonde aangesien Flight Centre se voorkeurversekeringsverskaffer besluit het om nie SAL onder sy insolvensievoordeel te dek nie, weens twyfel oor SAL se lewensvatbaarheid op die lang duur. Flight Centre voer ook aan dat die regering gemengde seine stuur oor die moontlikheid van ŉ reddingsboei. Supra Mahumapelo, voorsitter van die komitee, het gesê die komitee is bekommerd oor Flight Centre se besluit aangesien die lugredery nog moet herstel van die week lange staking wat die lugdiens miljoene rande gekos het en ŉ impak op toerisme gehad het. “Die komitee doen ŉ beroep op die minister van toerisme om gesprekke hieroor te lei aangesien dit nie meer net in die ministers van finansies en openbare betrekkinge se domeine val nie. Die komitee is van mening dat die minister ŉ beroep op die president moet doen om in te gryp aangesien ŉ taakspan van die ministers wat betrokke is benodig word om aandag te gee aan die situasie.” Mahumapelo het gesê met die feesseisoen wat om die draai is, word ŉ spoedige reaksie benodig om Suid-Afrika steeds as ŉ bestemming te bemark.